Lietuvos Respublikos Vyriausybė

nutarimas

DĖL VALSTYBĖS TURTO INVESTAVIMO IR AKCINĖS BENDROVĖS

LIETUVOS ORO UOSTŲ ĮSTATINIO KAPITALO DIDINIMO

2023 m. gruodžio 13 d. Nr. 954

Vilnius

Vadovaudamasi Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 22 straipsnio 1 dalies 2 punktu, 2 dalies 2, 3, 6, 7, 9 punktais, Lietuvos Respublikos akcinių bendrovių įstatymo 20 straipsnio 1 dalies 18 punktu, 49 straipsniu ir 50 straipsnio 1 dalimi, įgyvendindama Sprendimo investuoti valstybės ir savivaldybių turtą priėmimo tvarkos aprašą, patvirtintą Lietuvos Respublikos Vyriausybės 2007 m. liepos 4 d. nutarimu Nr. 758 „Dėl Sprendimo investuoti valstybės ir savivaldybių turtą priėmimo tvarkos aprašo patvirtinimo“, ir Valstybės turtinių ir neturtinių teisių įgyvendinimo valstybės valdomose įmonėse tvarkos aprašo, patvirtinto Lietuvos Respublikos Vyriausybės 2012 m. birželio 6 d. nutarimu Nr. 665 „Dėl Valstybės turtinių ir neturtinių teisių įgyvendinimo valstybės valdomose įmonėse tvarkos aprašo patvirtinimo“, 53.1 papunktį, Lietuvos Respublikos Vyriausybė n u t a r i a:

1. Nustatyti, kad valstybei nuosavybės teise priklausantis finansinis turtas (pinigai) – 3 000 000 (trys milijonai) eurų – kaip papildomas įnašas perduodamas akcinės bendrovės Lietuvos oro uostų, juridinio asmens kodas – 120864074, buveinės adresas – Vilnius, Rodūnios kelias 10A, LT‑02189 (toliau – Bendrovė), įstatiniam kapitalui didinti iš Lietuvos Respublikos susisiekimo ministerijai skirtų asignavimų.

2. Sutikti, kad Susisiekimo ministerija, valstybei nuosavybės teise priklausančių Bendrovės akcijų valdytoja, priimtų sprendimą padidinti Bendrovės įstatinį kapitalą papildomais 3 000 000 (trimis milijonais) eurų įnašais, išleidžiant 3 000 000 (tris milijonus) naujų paprastųjų vardinių nematerialiųjų akcijų, kurių kiekvienos nominalioji vertė – 1 (vienas) euras, o jų bendra nominaliųjų verčių suma – 3 000 000 (trys milijonai) eurų. Akcijų emisijos kaina lygi jų nominaliajai vertei. Visos išleistos naujos Bendrovės akcijos nuosavybės teise priklauso valstybei.

3. Perduoti Susisiekimo ministerijai valstybei nuosavybės teise priklausančių 3 000 000 (tris milijonus) naujų Bendrovės išleidžiamų paprastųjų vardinių nematerialiųjų akcijų (akcijos nominalioji vertė – 1 (vienas) euras), kurios valstybės nuosavybėn įgyjamos į Bendrovę investavus šio nutarimo 1 punkte nurodytą turtą, patikėjimo teise valdyti, naudoti ir jomis disponuoti.

Ministrė Pirmininkė	Ingrida Šimonytė

Susisiekimo ministras	Marius Skuodis